Afrikaanse aktrise swanger met identiese tweeling | Maroela Media
Jacques Potgieter, Angelique Gerber-Potgieter en hul seun, Jacques (Foto: Instagram)
Die Afrikaanse aktrise Angelique Gerber-Potgieter is weer swanger – dié keer met 'n tweeling.
Die aktrise het op sosiale media gesê sy en haar man, die rugbyspeler Jacques Potgieter, is baie dankbaar oor dié nuus, selfs al het hulle nie verwag om nege maande ná die geboorte van hul eersteling weer swanger te wees nie.
"Ons is so geseënd, want ek is nie swanger met een baba nie, maar met twee! Alle eer aan ons Vader in die hemel," het sy Sondag op Instagram laat hoor.
Sy het in 'n onderhoud met Rapport gesê sy en Potgieter kan nie wag om hul identiese tweeling vas te hou nie.
"Ons het dit glad nie verwag of beplan nie. Ons het nog altyd ná Jacq'ie [haar en Potgieter se eerste baba] gedink ons wil redelik gou weer 'n baba hê, maar nie só gou nie. Vandat ek vir Jacques ken, wou hy nog altyd 'n tweeling gehad het. Nou sê ek vir hom hy is duidelik God se witbroodjie, want Hy verhoor al sy gebede en nou ook sy wens om 'n tweeling te kry," het sy aan Rapport vertel.
Sy en Potgieter het op 11 Junie verlede jaar op die Eureka-landgoed net buite Durbanville die knoop deurgehaak. Die egpaar ken mekaar al 'n geruime tyd en is sedert Augustus 2014 in 'n verhouding.
Die egpaar het in November verlede jaar vir klein Jacques in die wêreld verwelkom.
Gerber het bekendheid verwerf as die Roemeense boetiek-assistent Clara in die gewilde sepie 7de Laan. Sy was ook onlangs in die fliek Dis koue kos, skat te sien en is 'n voormalige Boer soek 'n vrou-aanbieder.
Die aktrise het die nuus Maandagoggend aan Maroela Media bevestig, maar wou nie verder kommentaar lewer nie.
Pragtige, goeie nuus. Mag hierdie mooi paartjie net geluk ken. Hulle is stil en lewe hulle lewe op hul eie. Hulle vang nie allerhande snaakse dinge aan net om in die media raakgesien te word nie. Baie geluk met julle goeie nuus!
Sjoe maar die mediese wereld het gevorder,nie geweet hulle kan al op hierdie stadium van swangerskap al se dat die tweeling identies is nie!
Baie dankie SB,ek het weer iets geleer vandag.
Angelque lyk besonders met haar donker hare. Pas haar baie goed. Baie geluk met die goeie nuus. Ek kan nie wag om hulle te sien nie.
Inderdaad is dit nuuswaardig! Babas word so skaars soos hoendertande. Gesinne wat twee kinders of minder kry is besig met volksuitwissing. Nie eers instandhouding word gehandhaaf nie. Almal is ontsteld oor al die moorde – met reg. Nou kan ons ook bly wees as iemand bereid is om die vreugde van die kinderseening te geniet.